ທ່ານນາງ ຫງວຽນເຟື່ອງຫງ່າ ປະທານ VUFO ແລະ ທ່ານ ເຈີນວັນຕູຍ ປະທານສະມາຄົມມິດຕະພາບຫວຽດນາມ - ລາວ ໄດ້ມອບດອກໄມ້ ແລະ ອວຍພອນໃຫ້ ທ່ານ ແສງເພັດ ຮຸ່ງບຸນຍວງ ເອກອັກຄະລັດຖະທູດລາວປະຈຳຫວຽດນາມ ພ້ອມດ້ວຍພະນັກງານ, ລັດຖະກອນທັງ ໝົດຂອງສະຖານທູດລາວ ຈົ່ງມີສຸຂະພາບເຂັ້ມແຂງ, ປະສົບຜົນສໍາເລັດໃນໜ້າທີ່ວຽກງານຕ່າງໆ.
ທ່ານນາງ ຫງວຽນເຟື່ອງຫງ່າ ປະທານ VUFO ແລະ ທ່ານເຈີນວັນຕູຍ ປະທານສະມາຄົມມິດຕະພາບຫວຽດນາມ - ລາວ ກໍ່ໄດ້ສະແດງຄວາມປິຕິຍິນດີ ແລະ ຄວາມພາກພູມໃຈຕໍ່ສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງສອງພັກ, ສອງລັດ ແລະ ປະຊາຊົນສອງປະເທດຫວຽດນາມ - ລາວນັບມື້ນັບໄດ້ຮັບການເພີ່ມທະວີ, ມີການພັດທະນາ, ມີຄວາມຍືນຍົງ ແລະ ກ້າວໜ້າ, ເລິກເຊິ່ງ...
ໃນໂອກາດນີ້, ທ່ານນາງ ຫງວຽນເຟື່ອງຫງ່າ ແລະ ທ່ານ ເຈີນວັນຕູຍ ກໍ່ໄດ້ຊົມເຊີຍປະເທດລາວ ທີ່ໄດ້ຈັດຕັ້ງກອງປະຊຸມໃຫຍ່ຜູ້ແທນທົ່ວປະເທດຄັ້ງທີ X ຂອງພັກປະຊາຊົນປະຕິວັດລາວ ແລະ ການເລືອກຕັ້ງສະມາຊິກສະພາແຫ່ງຊາດລາວຄັ້ງທີ 9 ຢ່າງສຳເລັດຜົນ. ທ່ານເອກອັກຄະລັດຖະທູດ ແສງເພັດ ຮຸ່ງບຸນຍວງ ໄດ້ສະແດງຄວາມຊົມເຊີຍກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 13 ຂອງພັກກອມມູນິດຫວຽດນາມ ແລະ ປະຈຸບັນສະພາແຫ່ງຊາດຊຸດທີ 14 ພວມປະຊຸມເພື່ອເລືອກຕັ້ງຜູ້ນຳລັດທີ່ສຳຄັນ.
ສອງຝ່າຍຫວັງວ່າ, ຄຽງຄູ່ກັບຜົນສຳເລັດຂອງເຫດການໃຫຍ່ຂອງສອງປະເທດ, ສອງຝ່າຍຈະພ້ອມກັນຊຸກຍູ້, ຮັດແໜ້ນສາຍພົວພັນສາມັກຄີລະຫວ່າງປະຊາຊົນສອງປະເທດ, ປະກອບສ່ວນຮັກສາມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ຮອບດ້ານ ໃນການຮ່ວມມືລະຫວ່າງຫວຽດນາມ ແລະ ລາວນັບມື້ນັບແໜ້ນແຟ້ນ ແລະ ມີປະສິດທິຜົນ.
ທ່ານນາງ ຫງວຽນເຟື່ອງຫງ່າ ປະທານ VUFO ແລະ ທ່ານ ເຈີນວັນຕູຍ ປະທານສະມາຄົມມິດຕະພາບຫວຽດນາມ - ລາວ ສະແດງຄວາມຂອບໃຈສະຖານທູດລາວປະຈຳຫວຽດນາມ ໂດຍທົ່ວໄປ ແລະ ທ່ານເອກອັກຄະລັດຖະທູດ ໂດຍສະເພາະ ໃນການໃຫ້ຄວາມສົນໃຈ ແລະ ເຂົ້າຮ່ວມໃນກິດຈະກຳການທູດປະຊາຊົນ; ຢືນຢັນວ່າ ຈະສົມທົບກັບສະຖານທູດລາວ ແລະ ບັນດາອົງການຄູ່ຮ່ວມມືລາວ ເພື່ອສ້າງສາຍພົວພັນມິດຕະພາບ, ຄວາມສາມັກຄີພິເສດຫວຽດນາມ - ລາວ.
ທ່ານ ແສງເພັດ ຮຸ່ງບຸນຍວງ ເອກອັກຄະລັດຖະທູດ ສປປ ລາວ ໄດ້ເນັ້ນໜັກວ່າຄວາມຮັກແພງ, ການສະໜັບສະໜູນ ແລະ ຄວາມເອົາໃຈໃສ່ຂອງ VUFO ແລະ ສະມາຄົມມິດຕະພາບຫວຽດນາມ - ລາວ ກ່າຍເປັນການຊຸກຍູ້ທີ່ມີຄຸນຄ່າໃຫ້ສະຖານທູດລາວ. ນີ້ກໍ່ແມ່ນແຮງຈູງໃຈ ເພື່ອໃຫ້ສະຖານທູດປະຕິບັດ ສຳເລັດໜ້າທີ່ຂອງຕົນເປັນຢ່າງດີ, ປະກອບສ່ວນຮັດແໜ້ນ ແລະ ພັດທະນາສາຍພົວພັນມິດຕະພາບຫວຽດນາມ - ລາວ.
ຄຳຮຸ່ງ